Liggaam van atleet naby Tafelberg gevindDie marathonatleet Mike Rielly (links). (Foto: Facebook) Die liggaam van ŉ man is Saterdag gevind waar dit in die Silwermyndam in die middel van die Tafelberg Nasionale Park gedryf het. Frans van Rooyen, parkebestuurder, sê die ontdekking volg na ŉ week lange soektog na die vermiste Mike Reilly (69) wie se motor verlede Sondag in die parkeerterrein van die Silwermyndam gevind is. Die polisie en verskeie reddingswerkers het Maandag na Reilly begin soek. Reilly was ŉ marathonatleet. “Die familie het die liggaam positief geïdentifiseer as dié van Mike Reilly wat die afgelope week vermis was. Ons innige meegevoel en simpatie met die familie in hierdie moeilike tyd,” het Van Rooyen gesê. Die dam was sedert Maandag gesluit en Van Rooyen sê daar sal binnekort ŉ opdatering wees oor wanneer die dam weer vir die publiek oopgestel word.